
Angol episztemikus modális kifejezések magyar fordítása

A modalitás, mint univerzális nyelvi kategória, számos megválaszolandó kérdést sorakoztat fel a fordítástudománnyal foglalkozó nyelvészek számára. A fordító munkáját azonban olyan tényezők is befolyásolják, mint a nyelvek mögött álló különböző kultúrák.
A beszéd tükrözi egy adott nyelv logikáját, beszélőinek a gondolkodásmódját. Az anyanyelvi beszélőnek nincs is problémája azzal, hogy a saját nyelvének a gondolkodásmódját megértse. Azonban mi történik akkor, ha le akarjuk fordítani a mondandónkat egy másik nyelvre? Melyik nyelv gondolkodásmódja lesz a domináns, mi vesz át mit? Veszít-e ebben az esetben a fordítás az értékéből?
A dolgozatban ezekre a kérdésekre keresem a választ az angol episztemikus modális kifejezések magyar fordítását vizsgálva. Ugyanakkor a nyelvek kultúránként változó sajátosságait is vizsgálom, melyek befolyásolhatják a fordítás sikerességét. Miért szükséges fordításkor a gondolkodásmód kérdését is feltérképezni? Elég arra gondolni, milyen a magyar és az angol beszéd. A magyar szöveg tömör, kihagyásos, eleve feltételező, az angol pedig kerüli a feltételezést. Az angol beszélő kijelentéseit addig árnyalja, amíg azok igazságértéke a legközelebb áll az általa ismert valósághoz.



